Motoriste van ander provinsies gaan óók e-tol betaalMotoriste van regoor die land sal ook moet betaal as hulle op e-tolpaaie in Gauteng ry, het die Suid-Afrikaanse Nasionale Padagentskap (Sanral) Vrydag gesê. Vusi Mona, ŉ woordvoerder van Sanral, het gesê motoriste wat Gauteng besoek kan e-tolgeld betaal binne sewe dae sonder om te registreer vir ŉ e-tolrekening, of hulle kan vir ŉ rekening registreer, of hulle kan aansoek doen vir ŉ dagkaartjie. “As ŉ motoris nie wil registreer vir ŉ e-tolrekening nie en ook nie ŉ dagkaartjie wil aanskaf nie, kan hulle die e-toltariewe by ŉ e-tolkliëntedienssentrum of aanlyn betaal,” het Mona gesê. In dié geval moet motoriste hul voertuig se registrasienommer kan verskaf. Dagkaartjies kan by Sanral se webwerf, inbelsentrum of kliëntedienssentrums gekoop word. “Mense moet asseblief kennis neem dat dagkaartjies nié by enige winkel beskikbaar is nie.” Dít volg nadat daar vroeër berig is dagkaartjies sal by winkels soos Shoprite, Pick n Pay en Spar beskikbaar wees. Dagkaartjies kos R30 vir motorfietse, R50 vir voertuie, R125 vir klein vragmotors en R250 vir groot vragmotors.